Sindre Mekjan

Sindre Mekjan (født 1967) er en norsk forfatter.

Mekjan debuterte i 2003 med romanen Liberty St. Romanen utspiller seg i New York City under og etter terrorangrepet mot World Trade Center ellevte september 2001. Mekjan var selv til stede i New York under angrepet og rapporterte om det for NRK. Hans erfaringer fra denne tiden står sentralt i boken, som blant annet handler om hvordan amerikanere reagerte på hendelsen. Boken inneholder også et fiksjonalisert portrett av president George W. Bush.

I 2023 ga Mekjan ut romanen Whitefield. Handlingen er lagt til India. Fortelleren i romanen, Gorm, bor i Whitefield, utenfor Bangalore, sammen med sin kone, Sneha. Da en norsk familie flytter inn ved siden av dem, synes de familien er fordomsfulle, nedlatende og rasistiske, uten at familien forstår det selv. Men da mannen, Adrian, innleder et forhold med den indiske hushjelpen, reagerer Gorm voldsomt negativt fordi han mener et forhold mellom Adrian og en kasteløs analfabet fra slummen aldri vil kunne lykkes.

Mekjan har også skrevet to romaner for barn og ungdom.

I 2006 ga han ut barneboka Fille fra Eventyrland. Rammen rundt fortellingen er livet i en opplevelsespark. Det er en spenningsroman, hvor det trygge livet innenfor murene til opplevelsesparken trues utenfra. Også denne boken tematiserer ekstremisme og terrorisme, og det er klare paralleller til 11. september-angrepene. Enkelte anmeldere har stilt spørsmålstegn ved om temaene er egnet for en barnebok.

I Flukten fra Ko går Mekjan enda lengre. Hovedpersonen Sara, en jente på 14 år, blir kastet ut i en borgerkrig hvor hun må gjøre umulige valg.

Sindre Mekjan er utdannet journalist, statsviter og litteraturviter. Han har jobbet i som kulturjournalist i NRK, hvor han blant annet skrev manus til serien Drømmen om Norge. Han har også skrevet for Morgenbladet, Dagsavisen, Klassekampen og levert artikler til blant annet Samtiden og Vinduet. Han har bodd i New York, New Mexico, San Francisco, Bangalore (India) og Oslo.

 Bibliografi 
 Liberty St. – roman ()
 Fille fra Eventyrland – barnebok ()
 Flukten fra Ko – barne/ungdomsbok ()
 Whitefield – roman ()

 Eksterne lenker 
 Sindre Mekjan i NRK Forfatter
 Sindre Mekjan i Aftenposten Alex

Kategori:Norske romanforfattere
Kategori:Norske barnebokforfattere